**ՀԻՄՆԱՎՈՐՈՒՄ**

**«Հայաստանի Հանրապետության Արագածոտնի մարզի Արևուտ և Մեծաձոր համայնքների ղեկավարների և ավագանու անդամների ընտրություններ նշանակելու և անցկացնելու մասին» Կառավարության որոշման ընդունման**

2021թ. սեպտեմբերի 24-ին Ազգային ժողովն ընդունեց «Հայաստանի Հանրապետության վարչատարածքային բաժանման մասին» օրենքում փոփոխություններ և լրացումներ կատարելու մասին», «Տեղական ինքնակառավարման մասին» օրենքում լրացումներ կատարելու մասին» Հայաստանի Հանրապետության օրենքները, որոնց համաձայն ի թիվս այլ համայնքների ձևավորվեցին երկու միավորված համայնքներ՝ Արագածոտնի մարզի Արևուտ և Մեծաձոր համայնքները: «Տեղական ինքնակառավարման մասին» օրենքում լրացումներ» Հայաստանի Հանրապետության օրենքով նախատեսվեց, որ միավորված համայնքներում, այդ թվում՝ Արագածոտնի մարզի Արևուտ և Մեծաձոր համայնքներում 2021 թվականի դեկտեմբերի 5-ին անցկացվելու են տեղական ինքնակառավարման մարմինների ընտրություններ` «Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքով սահմանված՝ տեղական ինքնակառավարման մարմինների հերթական ընտրությունների անցկացման կարգով:

«Հայաստանի Հանրապետության ընտրական օրենսգիրք» Հայաստանի Հանրապետության սահմանադրական օրենքի 104.1-ին հոդվածի 4-րդ մասի համաձայն՝ «Մինչև 4000 ընտրող ունեցող համայնքներում համայնքի ղեկավարի և ավագանու անդամի ընտրություններն անցկացվում են մեծամասնական ընտրակարգով»: Արագածոտնի մարզի Արևուտ և Մեծաձոր համայնքների ընտրողների թիվը համապատասխանաբար 832 և 261 է: Այդ համայնքներում նախատեսվում է անցկացնել համայնքների ղեկավարների և ավագանու անդամների մեծամասնական ընտրակարգով ընտրություններ:

«Հայաստանի Հանրապետության Արագածոտնի մարզի Արևուտ և Մեծաձոր համայնքների ղեկավարների և ավագանու անդամների ընտրություններ նշանակելու և անցկացնելու մասին» Կառավարության որոշման ընդունման կապակցությամբ լրացուցիչ ֆինանսական միջոցների պահանջ չի առաջանում, իսկ Հայաստանի Հանրապետության պետական բյուջեի եկամուտներում և ծախսերում փոփոխություններ չեն սպասվում: